വനംമന്ത്രിയുടെ പ്രഖ്യാപനത്തില് പ്രതീക്ഷയോടെ പട്ടയത്തിനായുള്ള കാത്തിരിപ്പില് നെല്ലിയാന്പതി നിവാസികള് നെല്ലിയാന്പതി: വനമേഖലയില് വര്ഷങ്ങളായി താമസിച്ചുവരുന്ന നെല്ലിയാന്പതി നിവാസികളുടെ പട്ടയത്തിനായുള്ള കാത്തിരിപ്പ് നീളുകയാണ്. നൂറടി, പാടഗിരി, കൈകാട്ടി തുടങ്ങിയ പ്രദേശത്തെ എഴുപതോളം കുടുംബങ്ങളുടെ അപേക്ഷകളാണു തീരുമാനമാകാതെ കാത്തിരിപ്പ് തുടരുന്നത്. ഇതില് ഭൂരിഭാഗവും 1977നു മുന്പ് തോട്ടം മേഖലയില് തൊഴില് തേടി എത്തിയവരാണ്. ജില്ലയിലെ വിവിധ പഞ്ചായത്തുകളിലെ പട്ടയത്തിനുള്ള അപേക്ഷകള് പരിഗണിക്കുന്ന അധികൃതര് നെല്ലിയാന്പതിയെ അവഗണിക്കുകയാണെന്നാണു പ്രദേശവാസികളുടെ പരാതി. പട്ടയമില്ലെന്ന കാരണത്താല് വിദ്യാഭ്യാസ വായ്പകളോ മറ്റ് ആനുകൂല്യങ്ങളോ ലഭ്യമാക്കാന് കഴിയാതെ വിഷമിക്കുകയാണ്. പഞ്ചായത്തില് ജനിച്ചു പതിറ്റാണ്ടുകളായി ജീവിച്ചുപോന്നവര് ഒരു തുണ്ട് ഭൂമി പോലും സ്വന്തമായില്ലാതെ പലായനം ചെയ്യേണ്ട അവസ്ഥയിലാണ്. ലൈഫ് മിഷന് പദ്ധതിയിലൂടെയും മറ്റനേകം പദ്ധതികള് വഴിയും സൗജന്യ പാര്പ്പിടത്തിന് സര്ക്കാര് സഹായം നല്കിവരുന്ന കാലത്ത് പട്ടയമില്ലെന്ന കാരണത്താല് ഗുണഭോക്താക്കളാകാനും കഴിയുന്നില്ലെന്നതാണ് ഇവരെ കണ്ണീരില് ആക്കിയത്. പട്ടയത്തിനുള്ള അപേക്ഷകള് ആദ്യം പരിഗണിച്ച് അധികൃതര് നടപടികള് തുടങ്ങിയിരുന്നു. റവന്യു വകുപ്പും വനംവകുപ്പും സംയുക്തമായി പരിശോധന നടത്തി റിപ്പോര്ട്ട് സമര്പ്പിച്ചെങ്കിലും സര്ക്കാര് തീരുമാനം വരാനുണ്ട്. സംസ്ഥാനം പരിഗണിച്ചാലും കേന്ദ്ര സര്ക്കാരിന്റെ അംഗീകാരം കിട്ടേണ്ടതിനാല് കാലതാമസം ഉണ്ടാകുമെന്ന് റവന്യു അധികൃതര് പറഞ്ഞു. പഞ്ചായത്തിലെ വിവിധ പാടികളില് സ്ഥിരമായി താമസിച്ചു വരുന്നവര്ക്കാണെങ്കില് സ്വന്തമായി ഒരു തുണ്ട് ഭൂമി പോലുമില്ല. നിര്ധനരായ തോട്ടം തൊഴിലാളികള്ക്ക് ജോലിയില് നിന്നു പിരിഞ്ഞാല് ഇവിടെ താമസിക്കാന് കഴിയാത്ത അവസ്ഥയാണിപ്പോള്. വനഭൂമി കൂടാതെ പഞ്ചായത്തില് പല ഭാഗത്തായി സംസ്ഥാന സര്ക്കാര് ഭൂമി ഉണ്ടെങ്കിലും നിര്ധനരായ തോട്ടം തൊഴിലാളികള്ക്ക് നല്കാന് തയാറായിട്ടില്ല. ജോലിക്കാരുടെ സേവനം അവസാനിപ്പിക്കാറായാല് തോട്ടം ഉടമകളുടെ അധീനതയിലുള്ള പാടികളില് നിന്നും ഇറക്കി വിടുന്നതായി പരാതികളുണ്ട്. അതേ സമയം നെല്ലിയാന്പതിയില് വര്ഷങ്ങളായി സമരം ചെയ്ത ആദിവാസികള്ക്ക് ഭൂമി പതിച്ചു നല്കി. 130 കുടുംബങ്ങളെ പുനരധിവസിപ്പിക്കാന് ഒരു ഏക്കര് വീതമാണ് കഴിഞ്ഞ ദിവസം നല്കിയത്. ജില്ലയില് പട്ടയം അനുവദിച്ചവരുടെ പുതിയ പട്ടിക വന്നപ്പോള് വിവരം തിരക്കിയ നെല്ലിയാന്പതിക്കാര് നിരാശയിലാണ്. കേന്ദ്ര സര്ക്കാരില് സമ്മര്ദം ചെലുത്തി പട്ടയം ലഭ്യമാക്കാനുള്ള നടപടികള് സംസ്ഥാന സര്ക്കാര് കൈക്കൊള്ളണമെന്നാണ് ഇവരുടെ ആവശ്യം. ആദിവാസി മേഖലയില് ഉള്പ്പെടെ കൈവശരേഖ ഉള്ളവരുടെയും നടപടികള് പൂര്ത്തിയായവരുടെയും പട്ടയ വിതരണത്തിലെ തടസം സംബന്ധിച്ച് 15നകം പരിശോധന പൂര്ത്തിയാക്കുമെന്ന് വനം വന്യജീവി വകുപ്പ് മന്ത്രി എ.കെ.ശശീന്ദ്രന് പറഞ്ഞതില് പ്രതീക്ഷയോടെ കാത്തിരിപ്പിലാണ് നെല്ലിയാന്പതി നിവാസികള്. ജില്ലയിലെ വനമേഖലയില് താമസിക്കുന്ന അര്ഹരായവരെ കണ്ടെത്തി സെപ്റ്റംബര് 15നകം റിപ്പോര്ട്ട് നല്കാന് മന്ത്രി ബന്ധപ്പെട്ട 8 ഉദ്യോഗസ്ഥര്ക്ക് നിര്ദ്ദേശം നല്കി. വനാതിര്ത്തിയോട് ചേര്ന്ന് താമസിക്കുന്നവര്ക്ക് താല്ക്കാലികമായുള്ള എന്ഒസി നടപടികളില് കാലതാമസം നേരിടുന്നതിനെപറ്റിയും പരിശോധിച്ച് സമയബന്ധിതമായി തീരുമാനമുണ്ടാക്കുമെന്നതും വനാതിര്ത്തിയില് താമസിക്കുന്ന കര്ഷകര്ക്ക് ആശ്വാസമാകുമെന്നു കര്ഷകര് പറഞ്ഞു.